Este a treia zi a târgului de carte Gaudeamus – Radio România de la Craiova. Cei mici au fost până acum în atenţia organizatorilor; pentru ei s-a lansat o carte de poveşti de dimineaţă şi a avut loc un concurs de ghicitori.
Foaierul Teatrului Naţional din Craiova a răsunat de glasuri de copii care încercau să găsească răspunsul corect la ghicitorile propuse de autoarea Victoria Furcoiu.
Victoria Furcoiu: Da, vulpea păcălită de urs. Ia să mai vedem o ghicitoare. Produs de patiserie, crescut bine şi prăjit, care ar mai putea să fie un neadevăr rostit? Te rog!
-: Gogoaşă!
Victoria Furcoiu: Gogoaşa, foarte frumos!
Evenimentul a reprezentat o ocazie pentru părinţii şi bunicii care vor să transmită mai departe pasiunea pentru lectură copiilor.
Victoria Furcoiu, autor: Mă bucur foarte mult că mă aflu aici, la Târgul de Carte Radio România – Gaudeamus, eveniment cultural foarte important. Colecţia mea de cărţi pentru copii are 18 titluri şi se intitulează "Scrieri pentru copii de la bunica", pentru că şi eu sunt bunică, pentru că voi sunteţi foarte importanţi pentru noi. Colecţia mea s-a îmbogăţit cu două titluri; unul pentru cei de clasa pregătitoare, este vorba despre cartea "Alfabetul vesel". Cealaltă carte se numeşte "Vulpea furăcioasă".
Cea de-a treia zi a Târgului de Carte Gaudeamus de la Craiova continuă cu evenimente, lansări de carte şi dezbateri. Cărţile îşi aşteaptă cititorii la Teatrul din Craiova vineri, până la ora 19:00.
Iar pentru cei care nu pot ajunge la târg, oferta editurilor este disponibilă şi în format online pe pagina oficială gaudeamus.ro.